
1. CHARAKTERISTIKA PREDMETU
Prvouka vytvára vedomostný, spôsobilostný a postojový základ pre dva nadväzujúce predmety – prírodovedu a vlastivedu. Vo vlastivednej oblasti sa zameriava na poznávanie reálneho spoločenského priestoru prostredníctvom oboznamovania sa s fungovaním služieb, samosprávy a geografického opisu krajiny. V prírodovednej oblasti poznávaním organizmov, neživého prostredia a ich vzájomných vzťahov, oboznamuje žiakov s reálnym prírodným priestorom prostredníctvom skúmania fungovania vybraných prírodných javov.

2. CIELE PREDMETU

Žiaci:
· rozvíjajú svoje predstavy o vybraných prírodných a spoločenských javoch,

· rozvíjajú svoje pozorovacie spôsobilosti tak, aby z bežne zažívaných situácií dokázali získať nové informácie a obohatiť si doterajšie poznanie,

· sú vedení k porovnávaniu predmetov a javov a k zoskupovaniu, triedeniu predmetov a javov podľa identifikovaných znakov,

· zovšeobecňujú na základe porovnávania,

· vytvárajú vlastný, argumentačne podložený úsudok,

· spolupracujú pri riešení jednoduchých skúmateľských aktivít, pričom súčasťou kooperácie je podieľanie sa na aktuálnom poznaní a jeho efektívnom využívaní pri tvorbe záveru (riešenia),

· argumentujú prostredníctvom vlastnej skúsenosti, t.j. rozvoja odbornej diskusie k danej téme, ktorá je adekvátna z hľadiska veku primeranosti žiakov,

· rozlišujú vhodné a nevhodné správanie v triede aj mimo nej,

· si uvedomujú a rešpektujú rozdielnosť u ľudí (rozumejú, že existujú podobnosti a rozdiely medzi skupinami ľudí),

· vysvetľujú význam pravidiel a predpisov v živote,

· rozlišujú riziká spojené s každodenným životom a možnosťami úrazu (šport, rekreácia, škola v prírode a i.),

· poznajú bezpečnosť v domácom prostredí , v škole i na ceste do školy a v mimoškolských aktivitách,

· poznajú pravidlá správania sa v rizikových situáciách podľa vzoru (vedia ako a kde sa obrátiť na pomoc).
 KOMPETENCIE NA VEDOMOSTI A ZRUČNOSTI ŽIAKOV
 Žiak:

· poznáva životné prostredie, zmeny v prírode,

· získava informácie o rastlinách a živočíchoch pozorovaním, skúmaním, experimentovaním,

· spracováva získané informácie z rôznych zdrojov,

· aktívne sa zapája do ochrany životného prostredia,

· chráni prírodu a zapája sa do efektívnejšieho využívania látok, ktoré príroda ľuďom poskytuje,

· poznávať ľudské telo, ochrana zdravia a preferovanie zdravého životného štýlu,

· poznáva celé hodiny,

· poznáva sviatky na Slovensku,

· získava informácie o rôznych povolaniach,

· poznáva prácu hasičov, záchranárov a policajtov,

· získava informácie o okolitej krajine,

· získava informácie o Slovensku,

· poznáva svoje telo – svaly a kosti,

· je pripravený ďalej si rozvíjať schopnosť objavovať, pýtať sa a hľadať odpovede, ktoré smerujú k systematizácii poznatkov,

· používa základné prírodovedné myslenie na riešenie, pozorovanie, experimentovanie a sumarizáciu poznaní,

· má osvojené základy sebareflexie pri poznávaní svojich myšlienkových postupov,

· uplatňuje základy rôznych techník učenia sa a osvojovania si poznatkov,

· vyberá a hodnotí získané informácie, spracováva ich a využíva vo svojom učení a v iných činnostiach,

· uvedomuje si význam vytrvalosti a iniciatívy pre svoj pokrok,

· pokúša sa riešiť problémy primeraným spôsobom.

3. TEMATICKÉ CELKY, OBSAHOVÝ ŠTANDARD, VÝKONOVÝ ŠTANDAR
2. ročník

Rastliny
Rôznorodosť životných podmienok rastlín, prispôsobovanie sa prostrediu, životné prejavy rastlín význam rastlinných semien, rozširovanie semien, podmienky klíčenia semien: vzduch, voda, teplo rast rastliny, životné podmienky rastlín: svetlo, teplo, vzduch, voda, pôda
Živočíchy
Životné prejavy živočíchov a rastlín, rast a vývin rastlín, pestovanie úžitkových rastlín, zber divo rastúcich rastlín lov divo žijúcich zvierat chov zvierat: kravy, ovce, sliepky, kone, včely spoločenský hmyz, včelia rodina: matka, trúd, robotnica, mravenisko
Človek
Pohyb, ako prejav života, kostra ľudského tela: lebka, chrbtica a stavce, rebrá, ramenná kosť, stehenná kosť, kĺb, zlomenia, svaly, ich význam a rozvoj, únava svalov, pohyby ovládané vôľou a pohyby realizované mimo vôle človeka
Neživá príroda a skúmanie prírodných javov
Zloženie pôdy, úrodnosť pôdy, znečistenie pôdy rozpúšťanie látok vo vode, zrýchľovanie rozpúšťania, filtrácia, odparovanie
Človek a spoločnosť
Cesta do školy, priechod pre chodcov, semafor, kalendár – rok, mesiac, týždeň, deň, dátum, sviatky, rodina, narodeniny, jeseň (september, október, november), zima, (december, január, február), jar (marec, apríl, máj), leto (jún, júl, august). Vianoce, Nový rok, vznik Slovenskej republiky, veľká noc, Pamiatka zosnulých Slovensko – štátna vlajka, štátny znak prvky krajiny (polia, lúky, lesy, rieky, jazerá, vrchy, rovina, domy a cesty) cestovanie, práca, škola, dovolenka, druhy dopravy (auto, autobus, vlak, lietadlo, loď), spoznávanie krajiny, pamätihodnosti povolania ľudí (lekár, učiteľ, vedec, strojník, pekár, mäsiar, obchodník a i.) zásady bezpečnosti, slnečné žiarenie, oheň, elektrický prúd a iné nebezpečné predmety postup pri privolaní hasičov (150), záchrannej zdravotnej služby (155), polície(158), tiesňovej linky (112)
Žiak na konci druhého ročníka základnej školy vie/dokáže:

· uviesť päť príkladov rôznych prostredí a k nim príklady rastlín v nich žijúcich, 
· vysvetliť na príkladoch, ako sa rastliny prispôsobujú svojim tvarom a spôsobom života podmienkam, v ktorých žijú, 
· vysvetliť, ako sú rastliny závislé od neživého prostredia, 
· opísať tri životné prejav rastlín, 
· vysvetliť, kde a prečo je možné nájsť semená rastlín, 
· zhodnotiť význam rastlinných semien pre život človeka, 
· uviesť na príkladoch, že niektoré semená majú vyvinuté nástroje na to, aby sa dostali čo najďalej od materskej rastliny, 
· vysvetliť, z ktorej časti semena rastlina klíči a čo sa deje so zvyškom semena po jej vyklíčení, 
· navrhnúť postup, ako je možné zistiť podmienky klíčenia semien, 
· vysvetliť, akým spôsobom a prostredníctvom ktorých častí získavajú rastliny z prostredia vodu, vzduch a svetlo, 
· navrhnúť postup na overenie predpokladov týkajúcich sa podmienok rastu rastlín
· porovnať spôsob života rastlín a živočíchov, 
· zistiť, že životné prejavy živočíchov sú podobné životným prejavom rastlín, ich spôsob života je však iný, 
· že živočíchy (aj človek) sa postupne menia rastú, vyvíjajú sa, dospievajú, starnú,
· uviesť príklady mláďat rôznych druhov živočíchov, ktoré sa nemusia podobať na dospelé jedince, 
· že dĺžka života živočíchov je rôzna, 
· že človek získava potravu rôznym spôsobom, 
· vysvetliť na príkladoch, aký úžitok človeku poskytuje chov živočíchov, 
· vysvetliť význam tvorby živočíšneho spoločenstva, 
· spoznať včelu medonosnú 
· opísať spôsob života včiel a mravcov 
· vysvetliť, aký význam má pre človeka pohyb,
· zistiť vlastným pozorovaním, že palec umožňuje realizovať najviac pohybov a úkonov, ktoré sú typické pre človeka, 
· že pohyb zabezpečujú svaly, ktoré sú upnuté na kostru, 
· pomenovať niektoré hlavné kosti ľudského tela a identifikovať ich na vlastnom tele,
· vytvoriť jednoduchý nákres kostry ľudského tela (sústredí sa na to, že kosti sa nachádzajú v celom tele a sú pospájané kĺbmi), 
· že kosti rastú spolu s človekom až do dospelosti, 
· že kosti sa môžu zlomiť a zlomená kosť opäť zrastie, 
· že človek pomocou svalov vykonáva rôznorodé pohyby, 
· skúmaním zistiť, že niektoré pohyby v tele sú ovládané vôľou (chcením) a niektoré mimo vôle človeka, 
· vymenovať päť rôznych pohybov, ktoré zabezpečujú svaly, 
· že svaly rastú, vyvíjajú sa a silnejú postupne s rastom a vývinom človeka, 
· vysvetliť únavu svalov a význam pravidelného cvičenia pre vývin svalstva 
· vysvetliť, čo obsahuje pôda a jednotlivé jej zložky zaradí k živým, neživým alebo odumretým súčastiam, 
· uviesť medzi živým súčasťami živočíchy, ktoré žijú v pôde a dýchajú vzduch prítomný v pôde, 
· uviesť vodu a vzduch ako neživé súčasti prírody, 
· že z pôdy sa do vody prítomnej v pôde uvoľňujú rôzne látky, ktoré potom rastliny prijímajú koreňmi a využívajú ich na svoj rast, 
· zistiť vlastnosti rôznych typov pôd, 
· vytvoriť zo skúmania závery o rôznych vlastnostiach pôd, 
· skúmať rozpúšťanie látok vo vode, 
· vytvoriť záver o tom, ktoré látky sa rozpúšťajú vo vode a ktoré nie, 
· skúmaním zistiť, akým spôsobom je možné rozpúšťanie urýchliť, 
· jednoducho vysvetliť, čo sa deje s látkou, ktorá sa vo vode rozpúšťa, 
· navrhnúť postup, ako zistiť prítomnosť látky vo vode, 
· opísať na základe pozorovania proces filtrácie, 
· čo je odparovanie, 
· vysvetliť, čo sa pri odparovaní deje s vodou a s látkou, ktorá bola vo vode rozpustená 
· opísať cestu do školy, 
· ovládať základné pravidlá bezpečnosti na ceste, 
· určiť aktuálny rok, 
· zaradiť mesiace v roku podľa ročných období od začiatku roka, 
· určiť význam sviatkov (narodeniny, sviatky na Slovensku), 
· že jeho obec je súčasťou Slovenska, 
· rozpoznať štátne symboly (štátnu vlajku a štátny znak SR), 
· odlíšiť jednotlivé prvky krajiny, 
· opísať krajinu v okolí školy/bydliska (podľa obrázkov) počas roka, 
· uviesť dôvody, prečo ľudia cestujú, odlíšiť druhy dopravy, 
· porozprávať o javoch v krajine, ktoré sú pri cestovaní zaujímavé (atrakcie, pamiatky, príroda a i.), 
· odlíšiť vybrané profesie a ich náplň, 
· opísať úlohu hasičov, policajtov a záchrannej zdravotnej služby,
·  zvládnuť postup, ako privolať pomoc, 
· určiť čas celých hodín na ručičkových a digitálnych hodinách.
4. PRIEREZOVÉ TÉMY
Osobnostný a sociálny rozvoj, Environmentálna výchova, Mediálna výchova, Multikultúrna výchova, Ochrana života a zdravia, Tvorba projektu a prezentačné zručnosti sú realizované ako integrovaná súčasť učebného predmetu.

Environmentálna výchova
Environmentálna výchova je prierezová téma, prelína sa všetkými predmetmi, ale najmä prírodovedou, vlastivedou, pracovným vyučovaním, etickou výchovou.

Cieľom je prispieť k rozvoju osobnosti žiaka tak, že nadobudne schopnosť chápať, analyzovať a hodnotiť vzťahy medzi človekom a jeho životným prostredím vo svojom okolí, pričom zároveň chápe potrebu ochrany životného prostredia na celom svete. Dôležité je, aby žiaci získali vedomosti ale aj zručnosti, ktorými môžu pomáhať životnému prostrediu jednoduchými činnosťami, ktoré sú im primerané a vhodné - chrániť rastliny, zvieratá, mať kladný vzťah k domácim zvieratám ale aj k zvieratám v prírode, starať sa o svoje okolie a pod..

Osobnostný a sociálny rozvoj
Prierezová oblasť osobnostný a sociálny rozvoj rozvíja ľudský potenciál žiakov, poskytuje žiakom základy pre plnohodnotný a zodpovedný život. Znamená to nielen študijný (akademický) rozvoj žiakov, ale aj rozvíjanie osobných a sociálnych spôsobilostí, ktoré spätne akademický rozvoj podporujú. Aby žiak získal kvalitné vzdelanie, k tomu je potrebné aby si už od primárneho vzdelávania rozvíjal sebareflexiu (rozmýšľal o sebe), spoznával sám seba, svoje dobré ale aj slabé stránky, rozvíjal si sebaúctu, sebadôveru a s tým spojené prevzatie zodpovednosti za svoje konanie, osobný život a sebavzdelávanie. V tejto súvislosti je potrebné aby sa naučil uplatňovať svoje práva, ale aj rešpektovať názory, potreby a práva ostatných. Dôležité je, aby prierezová téma podporovala u žiakov rozvoj schopnosti uplatňovať prevenciu sociálno-patologických javov (šikanovanie, agresivita, užívanie návykových látok). Cieľom je, aby žiak získaval a udržal si osobnostnú integritu, pestoval kvalitné medziľudské vzťahy, rozvíjať sociálne spôsobilosti potrebné pre osobný a sociálny život a spoluprácu. V tejto prierezovej tematike sa uplatňuje aj vzdelávanie k ľudským právam ale aj k rodinnej výchove.

Ochrana života a zdravia

Ochrana života a zdravia (OŽZ) sa v základných školách realizuje prostredníctvom učebných predmetov štátneho vzdelávacieho programu a samostatných organizačných foriem vyučovania – didaktických hier. V rámci témy sa aplikuje učivo, ktoré bolo v minulosti súčasťou povinného učiva ochrany človeka a prírody (OČP). Ochrana života a jeho zdravia integruje postoje, vedomosti a schopnosti žiakov zamerané na ochranu života a zdravia v mimoriadnych situáciách. Podobne pri pobyte a pohybe v prírode, ktoré môžu vzniknúť vplyvom nepredvídaných skutočností ohrozujúcich človeka a jeho okolie.
Tvorba projektu a prezentačné zručnosti
Prierezová téma spája jednotlivé kompetencie, ktoré chceme rozvíjať u žiakov - komunikovať, argumentovať, používať informácie a pracovať s nimi, riešiť problémy, poznať sám seba a svoje schopnosti, spolupracovať v skupine, prezentovať sám seba, ale aj prácu v skupine, vytvoriť nejaký produkt. V tejto prierezovej téme je obsah zameraný na postupnosť jednotlivých krokov a metodológiu tvorby projektu, ktorú budú môcť žiaci využívať v ostatných predmetoch alebo aj v mimoškolskej činnosti pri prezentácii svojej školy. Naučia sa prezentovať svoju prácu písomne aj verbálne s použitím informačných a komunikačných technológií.

Mediálna výchova
Jedným z významných socializačných faktorov ovplyvňujúcich hodnoty, postoje a správanie jedinca sú médiá. Osvojenie schopnosti kompetentného zaobchádzania s médiami je cieľom mediálnej výchovy ako prierezovej témy.

5. METÓDY A FORMY PRÁCE – STRATÉGIE VYUČOVANIA
METÓDY A FORMY PRÁCE
· motivačné rozprávanie, rozhovor, problém, demonštrácia,

· rozprávanie, vysvetľovanie, demonštračná metóda, pozorovanie, manipulácia s predmetmi, práca s encyklopédiou a atlasom,

· heuristická a projektová metóda,

· samostatná činnosť,

· didaktické hry, kooperatívne vyučovanie,

· metódy opakovania a precvičovania.

6. HODNOTENIE PREDMETU

Priebežné a súhrnné hodnotenie žiakov sa realizuje klasifikáciou – známkou v súlade s aktuálne platnou legislatívou. 

Priebežné ústne skúšanie frontálne – slovne z jednotlivých tematických celkov
Priebežné ústne skúšanie individuálne –  ústne skúšanie najmenej 1-krát za hodnotiace obdobie, klasifikácia známkou z jednotlivých tematických celkov
Pracovné listy, praktické písomné cvičenia, aktívna účasť na hodine –  slovné hodnotenie, klasifikácia známkou
Prezentácia samostatných prác podľa tematických celkov – klasifikácia známkou a podľa stanovených kritérií
Projektové úlohy  k vybranej téme – slovné hodnotenie, klasifikácia  známkou podľa  vopred stanovených kritérií. 
· Žiak je z predmetu skúšaný ústne, najmenej 1krát v polročnom hodnotiacom období. Ďalej sa použijú  adekvátne metódy (didaktické testy, päťminútovky, samostatné práce, pracovné listy, písomné práce, výstupné práce) a prostriedky hodnotenia (klasifikácia, pochvala – ústna, písomná....).
· Pri hodnotení pristupujeme ku každému žiakovi individuálne. Neporovnávame výsledky detí medzi sebou, ale hodnotíme každého žiaka podľa jeho schopností. Výkon žiaka je hodnotený vzhľadom na jeho možnosti. Snahou každého učiteľa je pozitívne hodnotenie, ktoré má veľký motivačný charakter.
· Rozlišujeme hodnotenie začlenených ( integrovaných) a bežných žiakov.
· Žiakov postupne vedieme, aby sa vedeli ohodnotiť sami, ale aj svojho spolužiaka.
· Vyučujúci klasifikuje iba prebrané a precvičené učivo. Pri klasifikácii používa platnú klasifikačnú stupnicu. Vedie evidenciu o každom hodnotení žiaka.

· Písomné práce a ďalšie druhy skúšok rozvrhne učiteľ rovnomerne na celý školský rok. 
· Písomné práce po prebratí tematického sú oznámené vopred. Pravidelným rozvrhnutím hodnotiacich činností zabráni preťažovaniu žiaka. 
· Priebežne sa hodnotí záujem žiaka o daný predmet a aktivita na vyučovacích hodinách.
· Pri kontrolných prácach sa využíva stupnica percentuálneho hodnotenia.
	Známka
	Úspešnosť

	 
	OD
	DO

	1
	100,0 %
	90,0 %

	2
	89,0 %
	75,0 %

	3
	74,0 %
	50,0 %

	4
	49,0 %
	30,0 %

	5
	29,0 %
	0,0 %


7. UČEBNÉ ZDROJE

Vyučujúci volí výber učebníc prvouky, pracovných zošitov a doplnkovej literatúry na základe aktuálnej ponuky na trhu.

Doporučené učebnice
Prvouka pre druhákov - Pracovná učebnica pre 2. ročník ZŠ LITE                                                   Autor: R. Dobišová Adame – O. Kováčiková 
Doporučené webové adresy:

www.interaktivnaskola.sk
www.zborovna.sk
www.infovekacik.sk
www.bezkriedy.sk
Didaktická technika a materiálne výučbové prostriedky:
· Počítač, notebook, CD - prehrávač, dataprojektor, Interaktívna tabuľa
· Obrazový materiál, modely, textový materiál, PL, posluchové nahrávky, DVD, CD, plagáty, edukačné CD, PowerPoint prezentácie
· Výukové CD, atlasy, mapy, plány miest
